છેલ્લાં 3 રવિવારથી એમ્બ્રોઇડરી સાથે સંકળાયેલા વિવિધ વિસ્તારોમાં કારીગરોના ટોળાની ઉશ્કેરણી કરતાં યુનિયનોએ રવિવારની રજા પગાર સાથે ચુકવવાની માંગણી કરી ધમાલ કરી હતી. જેમાં 2 અને 9 સપ્ટેમ્બરના રવિવારે આંજણા, પુણા, પંડોળ, ભટાર, સચિન જીઆઇડીસી તથા પાંડેસરામાં તોડફોડની સાથે પથ્થરમારો કરવા સુધીનું તોફાન કરાયું હતું. આ ઘટનાઓ બાદ પોલીસે તોફાની તત્વોની ધરપકડ કરી ગુનો નોંધવાની પ્રક્રિયા હાથ ધરી છે. આવનારા દિવસોમાં આ લડાઇ વધુ લાંબી ન ચાલે તે જોતાં મંગળવારે પોલીસ કમિશનરની આગેવાનીમાં પો. કમિશનર કચેરી ખાતે એમ્બ્રોઇડરીના એસો. અને કામદાર યુનિયનની મીટિંગ યોજાઇ હતી. મિટીંગમાં કારીગરોના 9 યુનિયનના આગેવાનો તરફથી પો. કમિશનરને આવનારા દિવસોમાં માંગણીને લઇને ધમાલ ન કરવાની બાંયધરી અપાય છે. દક્ષિણ ગુજરાત એમ્બ્રોઇડરી એસો., આંજણા એમ્બ્રોઇડરી ઓનર્સ એસો. સહિત હાજર રહેલા વિવિધ વિસ્તારોના એમ્બ્રોઇડરી ક્ષેત્રના આગેવાનોએ યુનિયન પાસેથી તેમની માંગણીઓ લેખિતમાં માંગી છે. જેના પર ચર્ચા-વિચારણા બાદ તેમની માંગણીઓનો સ્વીકાર કરવાની તૈયારી બતાવી છે.